钦定古今图书集成/明伦汇编/宫闱典/第058卷 > 晋
## 钦定古今图书集成/明伦汇编/宫闱典/第058卷 > 晋

晋制，皇太子称臣，同汉、魏故事。又定车舆金玺及朝
服冠带之仪。

按《晋书礼志》，汉魏故事，皇太子称臣。新礼以太子既
以子为名，而又称臣，臣子兼称，于义不通。除太子称
臣之制，挚虞以为《孝经》“资于事父以事君，义兼臣子，
则不嫌称臣。宜定新礼，皇太子称臣如旧。”诏从之。
按《舆服志》：皇太子安车，驾三，左右𬴂，朱班轮，倚兽较，
伏鹿轼九旒，画绛龙，青盖，金华蚤二十八枚，黑文。
画幡文辀，黄金涂五彩，亦谓之“鸾路。”非法驾则乘画
轮车，上开四望，绿油幢，朱丝绳络，两箱里饰以金锦，
黄金涂五采。副车三乘，形制如所乘，但不画轮耳。
又按《志》：“皇太子金玺龟钮，朱黄绶，四采，赤、黄、缥、绀。给
五时朝服，远游冠，介帻，翠緌，佩瑜玉垂组。朱衣，绛纱
襮，皂缘，白纱其中衣，白曲领，带剑火珠，素首，革带，玉”
钩燮，兽头鞶囊。其大小会、祠宗庙，朔望五日还朝，皆
朝服。常还上宫则朱服，预上宫正会，则于殿下脱剑
舄。又有“三梁进贤冠。”其侍祀则平冕九旒，衮衣九章，
白纱绛缘中单，绛缯縪采画织成衮带，金辟邪首，紫
绿二色，带采画，广领、曲领各一，赤舄绛舄。若讲则著
介帻单衣。释奠则远游冠。元朝服绛缘中单，绛裤，袜，
元舄。若未加元服，则中舍人执冕，从介一。中元青。

### 武帝泰始三年立皇子衷为皇太子

按《晋书武帝本纪》，泰始三年“春正月丁卯，立皇子衷
为皇太子。诏曰：‘朕以不德，托于四海之上，兢兢祗畏，
惧无以康济。㝢内思与天下式明王度，正本清源，于
置嗣树嫡非所先务。又近世每建太子，宽宥施惠之
事，间不获已，顺从王公卿士之议耳。方今世运垂平，
将陈之以德义，示之以好恶，使百姓蠲多幸之虑，笃
终始之行，曲惠小仁，故无取焉。咸使知闻’。”按《惠帝
本纪》，孝惠皇帝讳衷，字正度，武帝第二子也。泰始三
年立为皇太子，时年九岁。太熙元年四月己酉，武帝
崩，是日皇太子即皇帝位。方帝之为太子也，朝廷咸
知不堪政事，武帝亦疑焉。尝悉召东宫官属，使以尚
书事令太子决之，帝不能对。贾妃遣左右代对，多引
古义。给事张泓曰：“太子不学，陛下所知，今宜以事断，
不可引书。”妃从之。泓乃具草，令帝书之。武帝览而大
悦，太子遂安。按《和峤传》：峤转侍中，愈被亲礼，与任
恺、张华相善。峤见太子不令，因侍坐曰：“皇太子有淳
古之风，而季世多伪，恐不了陛下家事。”帝默然不答。
后与荀𫖮、荀勗同侍，帝曰：“太子近入朝，差长进，卿可俱诣之，粗及世事。”既奉诏而还，𫖮、勗并称：“太子明识
弘雅，诚如明诏。”峤曰：“圣质如初耳。”帝不悦而起。峤退
居，恒怀慨叹，知不见用，犹不能已。在御坐，言及社稷，
未尝不以储君为忧。帝知其言忠，每不酬和。后与峤
语，不及来事。或以告贾妃，妃衔之。太康末，为尚书，以
母忧去职。及惠帝即位，拜太子太傅，加散骑常侍、光
禄大夫。太子朝西宫，峤从入。贾后使帝问峤曰：“卿昔
为我不了家事，今日定云何？”峤曰：“臣昔事先帝，曾有
斯言。言之不效，国之福也。臣敢逃其罪乎！”按《卫瓘
传》，惠帝之为太子也，朝臣咸谓钝质不能亲政事，瓘
每欲陈启废之而未敢发。后会宴陵云台，瓘托醉，“因
跪帝床前曰：‘臣欲有所启’。帝曰：‘公所言何耶’？瓘欲言
而止者三，因以手抚床曰：‘此座可惜’！帝意乃悟，因谬
曰：‘公真大醉耶’？瓘于此不复有言。贾后由是怨瓘。”
按《贾后传》：“后泰始八年二月辛卯，册拜太子妃，妒忌
多权诈，太子畏而惑之，嫔御罕有进幸者。帝常疑太
子不慧，且朝臣和峤等多以为言，故”欲试之。尽召东
宫大小官属，为设宴会，而密封疑事，使太子决之。停
信待反。妃大惧，倩外人作答，答者多引古义。给使张
泓曰：“太子不学，而答诏引义，必责作草主，更益谴负，
不如直以意对。”妃大喜，语泓：“便为我好答，富贵，与汝
共之。”泓素有小才，具草令太子自写。帝省之，甚悦，先
示太子少傅卫瓘。瓘大踧踖，众人乃知瓘先有毁言，
殿上皆称万岁。充密遣语妃云：“卫瓘老奴，几破汝家！”

### 惠帝永熙元年八月壬午立广陵王遹为皇太子

按《晋书惠帝本纪》云云。按《愍怀太子遹传》，愍怀太
子遹，字熙祖，惠帝长子，母曰谢才人，幼而聪慧，武帝
爱之，恒在左右。尝与诸皇子共戏殿上，惠帝来朝，执
诸皇子手，次至太子，帝曰：“是汝儿也。”惠帝乃止。宫中
尝夜失火，武帝登楼望之，太子时年五岁，牵帝裾入
暗中，帝问其故，太子曰：“暮夜仓卒，宜备非常，不宜令
照见人君也。”由是奇之。尝从帝观《豕牢》，言于帝曰：“豕
甚肥，何不杀以享士，而使久费五糓。”帝嘉其意，即使
烹之。因抚其背，谓廷尉傅祗曰：“此儿当兴我家。”尝对
群臣称太子似宣帝，于是令誉流于天下。时望气者
言广陵有天子气，故封为广陵王，邑五万户。以刘寔
为师，孟珩为友，杨准、冯荪为文学。惠帝即位，立为皇
太子，盛选德望，以为师傅，以何劭为太师，王戎为太
傅，杨济为太保，裴楷为少师，张华为少傅，和峤为少
保。元康元年，出就东宫。又诏曰：“遹尚幼蒙，今出东宫，
惟当赖师傅群贤之训。其游处左右，宜得正人，使共
周旋，能相长益者。”于是使太保卫瓘息庭，司空泰息
略，太子太傅杨济息毖，太子少师裴楷息宪，太子少
傅张华息祎，尚书令华廙息恒，与太子游处，以相辅
导焉。及长，不好学，惟与左右嬉戏，不能尊敬保傅。贾
后素忌太子有令誉，因此密敕黄门、阉宦媚谀于太
子曰：“殿下诚可及，壮时极意所欲，何为！”恒自拘束，每
见喜怒之际，辄叹曰：“殿下不知用威刑，天下岂得畏
服！”太子所幸蒋美人生男，又言宜隆其赏赐，多为皇
孙造玩弄之器。太子从之，于是慢弛益彰。或废朝侍，
恒在后园游戏。爱埤车小马，令左右驰骑断其鞅勒，
使堕地为乐。或有犯忤者，手自捶击之。性拘小忌，不
许缮壁修墙，正瓦动屋。而于宫中为市，使人屠酤，手
揣斤两，轻重不差。其母本屠家女也，故太子好之。又
令西园卖葵菜、篮子、鸡面之属，而收其利。东宫旧制，
月请钱五十万，备于众用。太子恒探取二月，以供嬖
宠。洗马江统陈五事以谏之，太子不纳，语在《统传》中。
舍人杜锡以太子非贾后所生，而后性凶暴，深以为
忧。每尽忠规，劝太子修德进善，远于谗谤。太子怒，使
人以针著锡常所坐毡中而刺之。太子性刚，知贾谧
恃后之贵，不能假借之。谧至东宫，或舍之而于后庭
游戏。詹事裴权谏曰：“贾谧甚有宠于中宫，而有不顺
之色，若一旦交构，大事去矣。宜深自谦屈，以防其变，
广延贤士，用自辅翼。”太子不能从。初，贾后母郭槐欲
以韩寿女为太子妃，太子亦欲婚韩氏以自固，而寿
妻贾午及后皆不听，而为太子聘王衍少女惠风。太
子闻衍长女美，而贾后为谧聘之，心不能平，颇以为
言。谧尝与太子围棋争道，成都王颖见而呵谧，谧意
愈不平，因此谮太子于后曰：“太子广买田业，多蓄私
财，以结小人者，为贾后故也。”密闻其言，云：“‘皇后万岁
后，吾当鱼肉之’。非但如是也。若宫车晏驾，彼居大位，
依杨氏故事，诛臣等而废后于金墉，如反手耳。不如
早为之所，更立慈顺者以自防卫。”后纳其言，又宣扬
太子之短，布诸远近。于是朝野咸知贾后有害太子
意。中护军赵俊请太子废后，太子不听。九年六月，有
桑生于宫西厢，日长尺馀，数日而枯。十二月，贾后将
废太子，诈称上不和，呼太子入朝。既至，后不见。置于
别室，遣婢陈舞，赐以酒枣，逼饮醉之。使黄门侍郎潘
岳作书草，若祷神之文，有如太子素意，因醉而书之。
令小婢承福以纸笔及书草使太子书之。文曰：“陛下
宜自了，不自了，吾当入了之中宫；又宜速自了，不了吾当手了之。”并谢妃，共要克期而两发，勿疑犹豫，致
后患茹毛饮血于“三辰之下，皇天许当扫除患害，立
道文为王，蒋为内主，愿成当三牲祠北君，大赦天下，
要疏如律令。”太子醉迷不觉，遂依而写之，其字半不
成。既而补成之后以呈帝。帝幸式干殿，召公卿入，使
黄门令董猛以《太子书》及青纸诏曰：“遹书如此，今赐
死。”遍示诸公王，莫有言者，惟张华、裴𬱟证明太子。贾
后使董猛矫以长广公主辞，白帝曰：“事宜速决，而群
臣各有不同，若有不从诏，宜以军法从事。”议至日西
不决。后惧事变，乃表免太子为庶人，诏许之。于是使
尚书和郁持节解结为副，及大将军梁王肜、镇东将
军淮南王允、前将军东武公澹、赵王伦、太保何劭诣
东宫，废太子为庶人。是日，太子游元圃，闻有使者至，
改服出崇贤门，再拜受诏，步出承华门，乘麤犊车。澹
以兵仗送太子妃王氏、三皇孙于金墉城，考竟谢淑
妃及太子保林蒋俊。明年正月，贾后又使黄门自首，
欲与太子为逆。诏以黄门首辞，班示公卿。又遣澹以
千兵防送太子，更幽于许昌宫之别坊，令治书御史
刘振持节守之。先是，有童谣曰：“东宫马子莫聋空，前
至腊月缠汝𩯣。”又曰：“南风起兮吹白沙，遥望鲁国郁
嵯峨，千岁髑髅生齿牙。”南风，后名；沙门，太子小字也。
初，太子之废也，妃父王衍表请离婚，太子至许，遗妃
书曰：“鄙虽顽愚，心念为善，欲尽忠孝之节，无有恶逆
之心。虽非中宫所生，奉事有如亲母。自为太子以来，
敕见禁”检，不得见母。自宜城君亡，不见存恤，恒在空
室中坐。去年十二月，道文疾病困笃，父子之情，实相
怜愍。于时表国家乞加徽号，不见听许。疾病既笃，为
之求请恩福，无有恶心。自道文病中，宫三遣左右来
视，云“天教呼汝到。”二十八日暮，有短函来，题言“东宫
发疏，云言天教欲见汝”，即便作表求入。二十九日早
入见国家。须臾，遣至中宫，中宫左右陈舞见语：中宫
旦来吐不快，使住空屋中坐。须臾，中宫遣陈舞见语：
“闻汝表陛下，为道文乞王不得，王是成国耳。”中宫遥
呼陈舞：“昨天教与太子酒枣”，便持三升酒、大盘枣来
见。与使饮酒，啖枣尽鄙，素不饮酒，即便遣舞启说不
堪三升之意。中宫遥呼曰：“汝常陛下前持酒可喜，何
以不饮？天与汝酒，当使道文差也。”便答：“中宫陛下会
同，一日见赐，故不敢辞，通日不饮三升酒也。且实未
食，恐不堪，又未见殿下，饮此或至颠倒陈舞。”复传语
曰：“不孝那，天与汝酒，饮不肯饮，中有恶物耶？”遂可饮
二升。馀有一升，求持还。东宫饮尽逼迫，不得已更饮
一升。饮已体中荒迷，不复自觉。须臾，有一小婢持封
箱来云：“诏使写此文书。”鄙便惊起视之，有一白纸，一
青纸，催促云：“陛下停待。”又小婢承福持笔研墨黄纸
来使写，急疾不容复视，实不觉纸上语轻重。父母至
亲，实不相疑。事理如此，实为见诬，想众人见明也。太
子既废，非其罪，众情愤怨。右卫督司马雅，宗室之疏
属也，与常从督许超并有宠于太子，二人深伤之，说
赵王伦谋臣孙秀曰：“国无适嗣，社稷将危，大臣之祸
必起。而公奉事中宫，与贾后亲密，太子之废，皆云豫
知，一旦事起，祸必及矣，何不先谋之？”秀言于赵王伦，
伦深纳焉。计既定，而秀说伦曰：“太子为人刚猛，若得
志之日，必肆其情性矣。明公素事贾后，街谈巷议，皆
以公为贾氏之党。今虽欲建大功于太子，太子虽将
含忍宿忿，必不能加赏于公，当谓公逼百姓之望，翻
覆以免罪耳。若有瑕衅，犹不免诛。不若迁延劫期，贾
后必害太子，然后废贾后为太子，报仇犹足以为功，
乃可以得志。”伦然之。秀因使反间言殿中人欲废贾
后迎太子。贾后闻之忧怖，乃使太医令程据合巴豆
杏仁丸。三月，矫诏使黄门孙虑赍至许昌，以害太子。
初，太子恐见鸩，恒自煮食于前。虑以告刘振，振乃徙
太子于小坊中，绝不与食。宫中犹于墙壁上过食与
太子。虑乃逼太子以药，太子不肯服，因如厕。虑以药
杵椎杀之。太子大呼，声闻于外，时年二十三。将以庶
人礼葬之。贾后表曰：“遹不幸丧亡，伤其迷悖，又早短
折，悲痛之怀，不能自已。妾私心冀其刻肌刻骨，更思
孝道，规为稽颡，正其名号。此志不遂，重以酸恨。遹虽
罪在莫大，犹王者子孙，便以匹庶送终，情实怜愍。特
乞天恩，赐以王礼。妾诚暗浅，不识礼义，不胜至情，冒
昧陈闻。”诏以广陵王礼葬之。及贾庶人死，乃诛刘振、
孙虑、程据等，册复太子曰皇帝。使使持节兼司空卫
尉伊策故皇太子之灵曰：“呜呼！维尔少资岐嶷之质，
荷先帝殊异之宠，大启土宇，奄有淮陵。朕奉遵遗旨，
越建尔储副，以光显我祖宗。祗尔德行，以从保傅，事
亲孝敬，礼无违者。而朕昧于凶构，致尔于非命之祸，
俾申生孝已，复见于今。赖宰相贤明，人神愤怨，用启
朕心。讨厥有罪，咸伏其辜，何补于荼毒，冤魂酷痛哉！
是用忉怛悼恨，震动于五内。今追复皇太子丧礼，反
葬京畿，祠以太牢。魂而有灵，尚获尔心。”帝为太子服，
长子斩衰，群臣齐衰。使尚书和郁率东宫官属具吉
凶之制，迎太子丧于许昌。丧之发也，大风雷电，帏盖飞裂。又为《哀策》曰：皇帝临轩，使洗马刘务告于皇太
子之殡曰：“咨尔遹幼禀英挺，分馨诞茂，既茂髫龀，高
明逸秀。昔尔圣祖，嘉尔淑美，显诏仍崇，名振同轨。是
用建尔储副，永统皇基。如何凶戾潜构，祸害如兹，哀
感和气，痛贯四时。呜呼哀哉！尔之降废，实我不明，牝
乱沉灾，衅结祸成。尔之逝矣，谁百其形。昔之申生，含
枉莫讼；今尔之负，抱冤于东。悠悠有识，孰不哀恸！壶
关干主，千秋悟己，异世同规，古今一理。皇孙启建，降
祚尔子，虽悴前终，庶荣后始。窀穸既营，将宁尔神。华
髦电逝，戎车雷震，芒芒羽盖，翼翼缙绅。同悲等痛，孰
不酸辛！庶光来叶，永世不泯。”谥曰“愍怀。”六月己卯，葬
于显平陵。帝感阎缵之言，立思子台，故臣江统、陆机
并作诔颂焉。按《贾后传》：初，后诈有身内槁物为产
具，遂取妹夫韩寿子，慰祖养之托。谅暗所生，故弗显。
遂谋废太子，以所养代立。时洛中谣曰：“南风烈烈吹
黄沙，遥望鲁国郁嵯峨，前至三月灭汝家。”后母广城
君以后无子，甚敬重愍怀，每劝厉后，使加慈爱。贾谧
恃贵骄纵，不能推崇太子，广城君恒切责之。及广城
君病笃，占术谓不宜封广城，乃改封宜城。后出侍疾
十馀日，太子常往宜城第将医，出入恂恂尽礼。宜城
临终执后手，令尽意于太子，言甚切至。又曰：“赵粲及
午必乱汝事，我死后，勿复听入。深忆吾言。”后不能遵
之。遂专制天下，威服内外。更与粲、午专为奸谋，诬害
“太子，众恶彰著。初诛杨骏及汝南王亮，太保卫瓘、楚
王玮等，皆临机专断，宦人董猛参预其事。猛，武帝时
为寺人，监侍东宫，得亲信于后，预诛杨骏，封武安侯，
猛三兄皆为亭侯，天下咸怨。及太子废黜，赵王伦、孙
秀等因众怨谋欲废后。后数遣宫婢微服于人间视
听，其谋颇泄，后甚惧，遂害太子，以绝”众望。按《赵王
伦传》，愍怀太子废，使伦领右军将军。时左卫司马督
司马雅及常从督许超并尝给事东宫，二人伤太子
无罪，与殿中中郎士猗等谋废贾后复太子以华𬱟
不可移，难与图权。伦执兵之要，性贪冒，可假以济事，
乃说伦嬖人孙秀曰：“中宫凶妒无道，与贾谧等共废
太子。今国无嫡嗣，社稷将危，大臣将起大事，而公名
奉事中宫，与贾、郭亲善，太子之废，皆云豫知，一朝事
起，祸必相及，何不先谋之乎？”秀许诺，言于伦，伦纳焉。
遂告通事令史张林及省事张衡、殿中侍御史殷浑、
右卫司马督路始，使为内应。事将起，而秀知太子聪
明，若还东宫，将与贤人图政，量己必不得志，乃更说
伦曰：“太子为人刚猛，不可私请。明公素事贾后，时议
皆以公为贾氏之党。今虽欲建大功于太子，太子含
宿怒，必不加赏于明公矣。当谓逼百姓之望，翻覆以
免罪耳，此乃所以速祸也。今且缓其事，贾后必害太
子，然后废后为太子报仇，亦足以立功，岂徒免祸而
已！”伦从之。秀乃微泄其谋，使谧党颇闻之。伦、秀因劝
谧等早害太子，以绝众望。太子既遇害，伦、秀之谋益
甚，而超雅惧后难，欲悔其谋，乃辞疾。秀复告右卫佽
飞督闾和，和从之，期四月三日，景夜一筹，以鼓声为
应。至期，乃矫诏敕三部司马曰：“中宫与贾谧等杀吾
太子，今使车骑入废中宫，汝等皆当从命，赐爵关中
侯；不从，诛三族。”于是众皆从之。伦又矫诏开门夜入，
陈兵道南，遣翊军校尉、齐王冏将三部司马百人排
阁而人，华林令骆休为内应，迎帝幸东堂，遂废贾后
为庶人，幽之于建始殿。收吴太妃赵粲及韩寿妻贾
午等付暴室。考竟。诏尚书以废后事，仍收捕贾谧等。
召中书监、侍中、黄门侍郎入坐，皆夜入殿，执张华、裴
𬱟、解结、杜斌等，于殿前杀之。尚书始疑诏有诈，郎师
景露版奏请手诏，伦等以为沮众，斩之以徇。明日，伦
坐端门，屯兵北向，遣尚书和郁持节送贾庶人于金
墉，诛赵粲叔父中护军赵浚及散骑侍郎韩豫等。内
外群官，多所黜免。按《裴秀传》，“秀子𬱟以贾后不悦
太子，抗表请增崇太子所生谢淑妃位号，仍启增置”
后卫，率吏给三千兵，于是东宫宿卫万人。迁尚书，侍
中如故，加光禄大夫。每授一职，未尝不殷勤固让，表
疏十馀上，博引古今成败以为言，览之者莫不寒心。
𬱟深虑贾后乱政，与司空张华、侍中贾模议废之而
立谢淑妃。华、模皆曰：“帝自无废黜之意，若吾等专行
之，上心不以为是。且诸王方刚，朋党异议，恐祸如发
机，身死国危，无益社稷。”𬱟曰：“诚如公虑。但昏虐之人，
无所忌惮，乱可立待，将如之何？”华曰：“卿二人犹且见
信，然勤为左右陈祸福之戒，冀无大悖。幸天下尚安，
庶可优游卒岁。”此谋遂寝。𬱟旦夕劝说从母广城君，
令戒谕贾后，亲待太子而已。或说𬱟曰：“幸与中宫内
外，可得尽言，言若不行，则可辞病屏退；若二者不立，
虽有《十表》，难乎免矣。”𬱟慨然久之，而竟不能行。时以
陈准子匡、韩蔚子嵩并侍东宫。𬱟谏曰：“东宫之建，以
储皇极，其所与游接，必简英俊，宜用成德。匡、嵩幼弱，
未识人理立身之节，东宫实体夙成之表，而今有童
子侍从之声，未是光阐遐风之弘理也。”愍怀太子之

屡见贾谧骄傲，太子恨之，形于言色，谧亦不能平。卞
以贾后谋问华，华曰：“不闻。”卞曰：“卞以寒悴，自须昌小
吏，受公成拔，以至今日。士感知己，是以尽言，而公更
有疑于卞耶？”华曰：“假令有此，君欲如何？”卞曰：“东宫俊
乂如林，四率精兵万人。公居阿衡之任。若得公命，皇
太子因朝入录尚书事，废贾后于金墉城，两黄门力
耳。”华曰：“今天子当阳，太子，人子也，吾又不受阿衡之
命，忽相与行此，是无其君父，而以不孝示天下也。虽
能有成，犹不免罪，况权戚满朝，威柄不一，而可以安
乎！”及帝会群臣于式干殿，出太子手书，遍示群臣，莫
敢有言者。惟华谏曰：“此国之大祸。自汉武以来，每废
黜正嫡，恒至丧乱。且国家有天下日浅，愿陛下详之。”
尚书左仆射裴𬱟以为宜先检校传书者，又请比校
太子手书，不然，恐有诈妄。贾后乃内出《太子素启事》
十馀纸，众人比视，亦无敢言非者。议至日西不决。后
知华等意坚，因表乞免为庶人。帝乃可其奏。按阎
传：缵为西戎校尉司马，有功，封平乐乡侯。愍怀太
子之废也，缵舆棺诣阙，上书理太子之冤曰：“伏见赦
文及榜下，前太子遹手疏，以为惊愕。自古以来，臣子
悖逆，未有如此之甚也，幸赖天慈，全其首领。臣伏念
遹生于圣父而至此者，由于长养深宫，沉沦富贵，受
饶先帝，父母骄之，每见选师傅，下至群吏，率取膏粱
击锺鼎食之家，希有寒门儒素，如卫绾、周文、石奋、疏
广、洗马、舍人，亦无汲黯、郑庄之比，遂使不见事父事
君之道。”臣案古典，太子居以士礼，与国人齿。以此明
先王欲令知先贱然后乃贵。自顷东宫亦微太盛，所
以致败也。非但东宫，历观诸王，师友文学，皆豪族力
能得者，率非龚遂、王阳。能以道训友，无谅直三益之
节。官以文学为名，实不读书，但共鲜衣好马，纵酒高
会，嬉游博奕，岂有切磋，能相长益？臣常恐公族陵迟，
以此叹息。今遹可以为戒，恐其被斥，弃逐远郊，始当
悔过，无所复及。昔戾太子无状，称兵距命，而壶关三
老上书，有田千秋之言，犹曰“子弄父兵，罪应笞耳。”汉
武感悟之，筑思子之台。今遹无状，言语悖逆，受罪之
日，不敢失道，犹为轻于戾太子，尚可禁持，重选保傅。
如司空张华，道德深远，乃心忠诚，以为之师；光禄大
夫刘实，寒苦自立，终始不衰，年同吕望，经籍不废，以
为之保。尚书仆射裴𬱟，明允恭肃，体道居正，以为之
友。置游谈文学，皆选寒门孤宦以学行自立者，及取
服勤更“事，涉履艰难，事君事亲，名行素闻者，使与共
处，使严御史监护其家，绝贵戚子弟，轻薄宾客。如此
左右前后，莫非正人，师傅文学，可令十日一讲，使共
论议于前。”敕使但道古今孝子慈亲，忠臣事君，及思
愆改过之义，皆闻善道，庶几可全。昔太甲有罪，放之
三年，思庸克复，为殷明王。又魏文帝惧于见废，夙夜
自祗，竟能自全。及至明帝，因母得罪，废为平原侯，为
置家臣庶子，师友文学，皆取正人，共相匡矫，兢兢慎
罚，事父以孝，父没，事母以谨，闻于天下，于今称之。汉
高皇帝数置酒于庭，欲废太子。后四皓为师，子房为
傅，竟复成就前事，不忘后事之戒。孟轲有云：“孤臣孽
子，其操心也危，虑患也深，故”多善功。李斯云：“慈母多
败子，严家无格虏。”由陛下骄遹，使至于此。庶其受罪
以来，足自思改。方今天下多虞，四夷未宁，将伺国隙，
储副大事，不宜空虚，宜为大计，小复停留，先加严诲，
依平原侯故事。若不悛改，弃之未晚也。臣素寒门，无
力仕宦，不经东宫，情不私遹。念。昔楚国处女谏其王
曰：“有龙无尾。”言年四十，未有太子。臣尝备近职，虽未
得自结天日，情同阍寺，悾悾之诚，皆为国计。臣老母
见臣为表，乃为臣卜卦，云书御即死。妻子守臣，涕泣
见止。臣独以为频见拔擢，尝为近职，此恩难忘，何以
报德？唯当陈诚，以死献忠。辄具棺絮，伏须刑诛，书御
不省。按《江统传》，江统转太子洗马，在东宫累年，甚
被亲礼，太子颇阙朝觐，又奢费过度，多诸禁忌。统上
书谏曰：“臣闻古之为臣者，进思尽忠，退思补过，献可
替否，拾遗补阙。是以人主得以举无失行，言无口过，
德音发闻，扬名后世。臣等不逮，无能云补，思竭愚诚，
谨陈五事如左，惟蒙一省再省，少垂察纳。”其一曰：“六
行之义，以孝为首；虞舜之德，以孝为称，故太子以朝
夕视君膳为职，左右就养无方。文王之为世子，可谓
笃于事亲者也，故能擅三代之美，为百王之宗。自顷
圣体屡有疾患，数阙朝侍，远近观听者，不能深知其
故，以致疑惑。伏愿殿下虽有微苦，可堪扶舆，则宜自
力。《易》曰：‘君子终日乾乾’。盖自勉强不息之谓也。”其二
曰：“古之人君，虽有聪”明之姿，叡哲之质，必须辅弼之
助，相导之功。故虞舜以五臣兴，周文以四友隆。及成
王之为太子也，则周、召为保傅，史佚昭文章，故能闻
道早备，登崇大业，刑措不用，流声洋溢。伏惟殿下天
授逸才，聪鉴特达，臣谓犹宜时发圣令，宣扬德音，谘
询保傅，访逮侍臣，觐见宾客，得令接尽，壅否之情沛
然交“泰，殿下之美，焕然光明。如此则高朗之风，扇于前人，弘范令轨，永为后式。”其三曰：“古之圣王，莫不以
俭为德，故尧称采椽茅茨，禹称卑宫恶服。汉文身衣
弋绨，足履革舄，以身先物，政致太平，存为明主，没见
宗祀，及诸侯修之者，鲁僖以躬俭节用，声列《雅》《颂》，蚡
冒以筚路，蓝缕用张，楚国大夫修之者，文子相鲁，妾
不衣帛；晏婴相齐，鹿裘不补。”亦能匡君济俗，兴国隆
家。“庶人修之者，颜回以箪食瓢饮，扬其仁声；原宪以
蓬户绳枢，迈其清德。”此皆圣主明君贤臣智士之所
履行也。故悬名日月，永世不朽，盖俭之福也。及到末
世，以奢失之者，帝主则有瑶台琼室，玉杯象箸，肴膳
之珍，则熊蟠豹胎，酒池肉“林，诸侯为之者，至于丹楹
刻桷，饩征百牢，大夫有琼弁玉缨，庶人有击钟鼎食，
亦罔不亡国丧宗，破家失身，丑名彰闻，以为后戒。”窃
闻后园镂饰金银，刻磨犀象，昼室之巧，课试日精。臣
等以为今四海之广，万物之富，以今方古，不足为侈
也。然上之所好，下必从之，是故居上者必慎其所好
也。昔汉光“武皇帝时，有献千里马及宝剑者，马以驾
鼓车，剑以赐骑士。世祖武皇帝有上雉头裘者，即诏
有司焚之都街。高世之主，不尚尤物，故能正天下之
俗，刑四方之风。臣等以为昼室之功，可且减省，后园
杂作，一皆罢遣，肃然清静，优游道德，则日新之美，光
于四海矣。”其四曰：“以天下而供一人，以百里而供诸
侯。故王侯食籍而衣税，公卿大夫受爵而资禄，莫有
不赡者也。是以士、农工商四业，不离交易，而退以通
有无者，庶人之业也。”《周礼》三市，旦则百族，昼则商贾，
夕则贩夫贩妇，买贱卖贵，贩鬻菜果，收十百之盈，以
救旦夕之命，故为庶人之贫贱者也。樊迟匹夫请学
为圃，仲尼不答。鲁大夫臧文仲使妾织蒲，人讥其不
仁；公仪子相鲁，则拔其园葵，言食禄者不与贫贱之
人争利也。秦汉以来，风俗转薄，公侯之尊，莫不殖园
圃之田，而收市井之利，渐冉相放，莫以为耻。乘以古
道，诚可愧也。今西园卖葵菜、蓝子、鸡面之属，亏败国
体，贬损令问。其五曰：“窃见禁土令不得缮修墙壁，动
正屋瓦。臣以为此既违典彝旧义，且以拘挛小忌而
废。弘廓大道，宜可蠲除，于事为宜。”朝廷善之。及太子
废徙许昌，贾后讽有司不听宫臣追送。统与宫臣冒
禁至伊水，拜辞道左，悲泣流涟。都官从事悉收统等
付河南、洛阳狱。付郡者河南尹乐广悉散遣之，系洛
阳者犹未释。都官从事孙琰说贾谧曰：“所以废徙太
子，以为恶故耳。东宫故臣，冒罪拜辞，涕泣路次，不顾
重辟，乃更彰太子之德，不如释之。”谧语洛阳令曹摅，
由是皆免。

### 永康元年五月己巳立皇孙臧为皇太孙

按《晋书惠帝本纪》云云。按《愍怀太子传》：太子三子，
虨、臧、尚，并与父同幽金墉。虨字道文，永康元年正月
薨，四月，追封南阳王。臧字敬文，永康元年四月，封临
淮王。己巳，诏曰：“咎征数发，奸回作变，遹既逼废，非命
而殁。今立臧为皇太孙，还妃王氏以母之，称太孙太
妃。”太子官属即转为太孙官属，赵王伦行太孙太傅。
五月，伦与太孙俱之东宫，太孙自西掖门出，车服侍
从，皆愍怀之旧也。到铜驼街，宫人哭，侍从者皆哽咽，
路人抆泪焉。桑复生于西厢，太孙废，乃枯。永宁元年
五月，赵王伦篡位，废为濮阳王，与帝俱迁金墉，寻被
害。太安初，追谥曰“哀。”

### 永宁元年秋八月立襄阳王尚为皇太孙

按《晋书惠帝本纪》云云。按《愍怀太子传》：尚字敬仁，
永康元年四月封为襄阳王，永宁元年八月立为皇
太孙，太安元年三月癸卯薨，帝服齐衰期，谥曰冲太
孙。按《阎缵传》：“皇太孙立，缵复上疏曰：‘臣前上书讼
太子之枉，不见省览。昔壶关三老陈卫太子之冤，而
汉武筑思子之台。高庙令田千秋上书不敢正言，托
以鬼’”神之教，而孝武大感，月中三迁，位至丞相，乘车
入殿，号曰“车氏。”恨臣精诚微薄，不能有感，竟使太子
流离，殁命许昌。向令陛下即纳臣言，不致此祸。天赞
圣意，三公献谋，庶人赐死，罪人斯得，太子以明，臣恨
其晚，无所复及。诏书慈悼，迎丧反葬，复其礼秩，诚副
众望，不意吕、霍之变，复生于今日。伏见诏书建立太
孙，斯诚陛下上顺先典，以安社稷，中慰慈悼冤魂之
痛，下令万国心有所系。追惟庶人，所为无状，几倾宗
庙，赖相国太宰至忠愤发，潜谋俱断，奉赞圣意，以成
神武。虽周诛二叔，汉扫诸吕，未足以喻。臣愿陛下因
此大更厘改，以为永制。《礼》置太子，居以士礼，与国人
齿，为置官属，皆如朋友，不“为纯臣。既使上厌至望，以
崇孝道，又令不相严惮，易相规正。”昔汉武既信好谗，
危害太子，复用望气之言，欲尽诛诏狱中囚邴。吉以
皇孙在焉，闭门距命。后遂拥护皇孙，督罚乳母，卒至
成人，立为孝宣皇帝。苟志于忠，无往不可。历观古人，
虽不避死，亦由世教宽以成节。吉虽距诏书，事在于
忠，故宥而不责。自晋兴以来，用法太严，迟速之间，辄
加诛斩。一身伏法，犹可彊为；今世之诛，动辄灭门。昔
吕后临朝，肆意无道。周昌相赵，三召其王而昌不遣先征昌入，乃后召王。此由汉制本宽，得使为快。假令
如今吕后必谓昌已反，夷其三族，则谁敢复为杀身
成义者哉？此法宜改，可使经远。又汉初废赵王张敖，
其臣贯高，谋弑高祖。高祖不诛，以明臣道。田叔、孟舒
十人为奴，髡钳随王，隐亲侍养，故令平安。向使晋法
得容为义，东宫之臣得如周昌，固护太子得如邴吉，
距诏不坐，伏死谏争，则圣意必变，太子以安。如田叔、
孟舒，侍从不罪者，则隐亲左右，奸凶毒药，无缘得设，
太子不夭也。臣每责东宫臣故“无侍从者。”后闻颇有
于道路望车拜辞，而有司收付洛阳狱，奏科其罪。然
臣故莫从，良有以也。又本置三率，盛其兵马，所以宿
卫防虞，而使者卒至，莫有警严。覆请审者，此由恐畏
灭族。今皇孙冲幼，世事多故，若有不虞，彊臣专制，奸
邪矫诈。虽有相国保训东宫，拥佑之恩，同于邴吉，适
可使玉体安全，宜开来防，可著于令。自今以后，诸有
废兴仓卒，群臣皆得辄严，须录诣殿前，面受口诏，然
后为信。得同周昌不遣王节，下听臣子隐亲，得如田
叔、孟舒，不加罪责，则永固储副，以安后嗣之远虑也。
来事难知，往事可改。臣每见詹事裴权用心恳恻，舍
人秦戢数上疏启谏，而爰倩赠以九列，权有忠意，独
“不蒙赏，谓宜依倩为比，以宠其魂。推寻表疏，如秦戢
辈及司隶所奏，诸敢拜辞于道路者，明诏称扬，使微
异于众，以劝为善，以奖将来也。”缵又陈：“今相国虽已
保傅东宫，保其安危，至于旦夕训诲辅导出入，动静
劬劳，宜选寒苦之士，忠贞清正，老而不衰，如城门校
尉梁柳，白衣南安朱冲，比者以为师傅。其侍臣以下
文武将吏，且勿复取盛戚豪门子弟，若吴太妃家室
及贾、郭之党。如此之辈，生而富溢，无念修己，率多轻
薄浮华，相驱放纵，皆非所补益于吾少主者也。皆可
择寒门笃行，学问素士，更履险易节义足称者，以备
群臣。可轻其礼仪，使与古同，于相切磋为益。”昔魏文
帝之在东宫，徐干、刘桢为友，文学相接之道，并如气
类。吴太子登、顾谭为友，诸葛恪为宾，卧同床帐，行则
参乘，交如布衣，相呼以字，此则近代之明比也。天子
之子，不患不富贵，不患人不敬畏，患于骄盈，不闻其
过，不知稼穑之艰难耳。至于甚者，乃不知名，六畜可
不勉哉！昔周公亲挞伯禽，曹参笞窋二百，圣考慈父
皆不伤恩。今不忍小相维持，令至阙失，顿相罪责，不
亦误哉！在礼，太子朝夕视膳，昏定晨省，跪问安否，于
情得尽。五日一朝，于敬既简，于恩亦疏，易致构问。故
曰“一朝不朝”，其间容刁。五日之制，起汉高祖，身为天
子，父为庶人，万机事多，故阙私敬耳。今主上临朝，太
子无事，专主孝养，宜改此俗。《文王世子篇》曰：“王季一
饭亦一饭。再饭亦再饭。安有逸豫五日一觐哉。”又
陈：“今迎太子神柩，孤魂独行，太孙幼冲，不可涉道，谓
可遣妃奉迎远路，令其父衍随行卫护。皇太子初见
诬陷，臣家门无祐，三世假亲，具尝辛苦，以家观国，固
知太子有变，臣故求副监国，欲依邴吉故事，距违来
使，供养拥护，身亲饮食医药，冀足救危。主者以臣名
资轻浅，不肯见与，世人见笑，谓为此职进退难居”，有
必死忧。臣独以为苟全储君，贾氏所诛，甘心所愿。今
监国御史，直副，皆当三族，侍卫无状，实自宜然。臣谓
其小人，不足具责。故孔子曰：“可以托六尺之孤，临大
节而不可夺”，是以圣王慎选。故河南尹向雄，昔能犯
难，葬故将锺会，文帝嘉之，始拔显用，至于先帝，以为
右率。如间之事，若得向雄之比，则岂可触哉！此二使
者，但为愚怯，亦非与谋，但可诛身，自全三族。如郭俶、
郭斌，则于刑为当。又东宫亦宜妙选忠直亮正如向
雄比。陛下千秋万岁之后，太孙幼冲，选置兵卫，宜得
柱石之士。如周昌者，世俗浅薄，士无廉节。贾谧小儿，
恃宠恣睢，而浅中弱植之徒，更相翕习，故世号“鲁公
二十四友。”又谧前见臣表理太子，曰：“阎儿作此为健。”
然观其意，欲与诸司马家同，皆为臣寒心。伏见诏书
称明满奋、乐广侍郎贾引与谧亲理，而亦疏远，往免
父丧之后，停家五年，虽为小屈，有识贵之。潘岳、缪徽
等，皆谧父党，共相沈浮，人士羞之，闻其晏然，莫不为
怪。今诏书暴扬其罪，并皆遣出，百姓咸云情当，臣独
谓非但岳徽，二十四人，宜皆齐黜，以肃风教。朝廷善
其忠烈，擢为汉中太守。

### 太安元年五月癸卯以清河王遐子覃为皇太子赐孤寡帛大酺五日

按《晋书惠帝本纪》云云。按《清河康王遐传》：遐四子
覃、籥、诠、端。覃嗣立，及冲太孙薨，齐王冏表曰：“东宫旷
然，冢嗣莫继，天下大业，帝王神器，必建储副，以固洪
基。今者后宫未有孕育，不可庶幸将来，而虚天绪，非
祖宗之遗志，社稷之长计也。”礼：“兄弟之子犹子。故汉
成无嗣，继由定陶。孝和之绝，安以绍兴。此先王之令
典，往代之成式也。清河王覃，神姿岐嶷，慧知早成，康
王正妃，周氏所生，先帝众孙之中，于今为嫡。昔薄姬
贤明，文则承位，覃外祖恢世，载名德覃，宜奉宗庙之
重，统无穷之祚，以宁四海颙颙之望。覃兄弟虽并出绍，可简令淑还为国裔，不替其嗣。辄咨大将军颖及
群公卿士，咸同大愿，请具礼仪，择日迎”拜，遂立覃为
皇太子。既而河间王颙胁迁大驾，表成都王颖为皇
太弟，废覃复为清河王。初，覃为清河世子，所佩金铃，
欻生隐起如麻粟，祖母陈太妃以为不祥，毁而卖之。
占者以金是晋行大兴之祥，覃为皇嗣，是其瑞也；毁
而卖之，象覃见废不终之验也。永嘉初，前北军中候
任城吕雍、度支校尉陈颜等谋立覃为太子，事觉，幽
于金墉城。未几，被害，时年十四，葬以“庶人礼。”

### 永兴元年三月立成都王颖为皇太弟七月颖叛十二月废颖而立豫章王炽为皇太弟

按《晋书惠帝本纪》，“永兴元年三月，立成都王颖为太
弟。戊申，诏曰：‘朕以不德，纂承鸿绪，于兹十有五载。祸
乱滔天，奸逆仍起，至乃幽废重宫，宗庙圮绝。成都王
颖温仁惠和，克平暴乱。其以颖为皇太弟，都督中外
诸军事，丞相如故。大赦，赐鳏寡高年帛三疋，大酺五
日。十二月丁亥，诏曰：‘天祸晋邦，冢嗣莫继。成都王颖
自在储贰，政绩亏损，四海失望，不可承重，其以王还
第。豫章王炽，先帝爱子，令闻日新，四海注意。今以为
皇太弟，以隆我晋邦’’。”按《成都王颖传》，成都王颖，字
章度，武帝第十六子也。太康末，受封邑十万户，后拜
越骑校尉，加散骑常侍。车骑将军贾谧尝与皇太子
博，争道，颖在坐，厉声呵谧曰：“皇太子，国之储君，贾谧
何得无礼！”谧惧，由此出颖为平北将军，镇邺，转镇北
大将军。赵王伦之篡也，进征北大将军，加开府仪同
三司。及齐王冏举义，颖发兵应冏。以邺令卢志为左
长史，顿丘太守郑琰为右长史，黄门郎程收为左司
马，阳平太守和演为右司马，使兖州刺史王彦、冀州
刺史李毅、督护赵骧、石超等为前锋，羽檄所及，莫不
响应，至朝歌，众二十馀万。赵骧至黄桥，为伦将士猗、
许超所败，死者八千馀人，士众震骇。颖却，退保朝歌，
用卢志、王彦策，又使赵骧率众八万，与王彦俱进。伦
复遣孙会、刘琨等率三万人，与猗、超合兵距骧等，精
甲耀日，铁骑前驱。猗既战胜，有轻骧之心，未及温十
馀里，复大战，猗等奔溃。颖遂过河，乘胜长驱，左将军
王舆杀孙秀，幽赵王伦，迎天子反正。及颖入京师，诛
伦，使赵骧、石超等助齐王冏攻张泓于阳翟，泓等遂
降。冏始率众入洛，自以首建大谋，遂擅威权。颖营于
太学，及入朝，天子亲劳焉。颖拜谢曰：“此大司马冏之
勋，臣无预焉。”见讫，即辞出，不复还营，便谒太庙。出自
东阳城门，遂归邺。遣信与冏别，冏大惊，驰出送颖，至
七里涧及之。颖住车言别流涕，不及时事，惟以太妃
疾苦，形于颜色，百姓观者，莫不倾心。至邺，诏遣兼太
尉王粹加九锡殊礼，进位大将军、都督中外诸军事、
假节，加黄钺、录尚书事，入朝不趋，剑履上殿。颖拜受
徽号，让殊礼九锡，表论“兴义”功臣卢志、和演、董洪、王
彦、赵骧等五人皆封开国公、侯。又表称：大司马前在
阳翟，与彊贼相持既久，百姓创痍，饥饿冻馁，宜急振
救。乞差发郡县车，一时运河北邸阁米十五万觓，以
振阳翟饥人。卢志言于颖曰：“黄桥战亡者有八千馀
人，既经夏暑，露骨中野，可为伤恻。昔周王葬枯骨，故
《诗》云：‘行有死人，尚或墐之’。况此等致死王事乎！”颖乃
造棺八千馀枚，以成都国秩为衣服，敛祭葬于黄桥
北，树枳篱为之茔域。又立都祭堂，刊石立碑，纪其赴
义之功，使亡者之家四时祭祀有所。仍表其门闾，加
常战亡二等。又命河内温县埋藏赵伦战死士卒万
四千馀人。颖形美而神昏，不知书，然器性敦厚，委事
于志，故得成其美焉。及齐王冏骄侈无礼，于是众望
归之。诏遣侍中冯荪、中书令卞粹喻颖入辅政，并使
受九锡，颖犹让不拜，寻加太子太傅。颖嬖人孟玖不
欲还洛，又程太妃爱恋邺都，以此议久不决。留义募
将士既久，咸怨旷思归。或有辄去者，乃题邺城门云：
“大事解散，蚕欲遽请，且归赴时务。‘昔以义来，今以义
去，若复有急，更相语’。”颖知不可留，因遣之，百姓乃安。
及冏败，颖悬执朝政，事无巨细，皆就邺谘之。后张昌
扰乱荆土，颖拜表南征，所在响赴。既恃功骄奢，百度
弛废，甚于冏时。颖方恣其欲，而惮长沙王乂在内，遂
与河间王颙表请诛后父羊元之。左将军皇甫商等
檄乂使就第，乃与颙将张方伐京都，以平原内史陆
机为前锋都督、前将军、假节。颖次朝歌，每夜矛戟有
光若火，其垒井中皆有龙象。进军屯河南，阻清水为
垒，造浮桥以通河北，以大木函盛石，沉之以系桥，名
曰“石鳖。”陆机战败，死者甚众。机又为孟玖所谮，颖收
机斩之，夷其三族，语在《机传》。于是进攻京城。时常山
人王舆合众万馀，欲袭颖，会乂被执，其党斩舆降。颖
既入京师，复旋镇于邺，增封二十郡，拜丞相。河间王
颙表颖宜为储副，遂废太子覃，立颖为皇太弟，丞相
如故，制度一依魏武故事，乘舆服御，皆迁于邺。表罢
宿卫兵，属相府，更以王官宿卫，僭侈日甚，有无君之
心。委任孟玖等，大失众望。永兴初，左卫将军陈眕、殿
中中郎逯苞、成辅及长沙故将上官已等奉大驾讨颖，驰檄四方，赴者云集。军次安阳，众十馀万，邺中震
惧。颖欲走其掾，步熊有道术，曰：“勿动，南军必败。”颖会
其众，问计，东安王繇乃曰：“天子亲征，宜罢甲，缟素出
迎请罪。”司马王混、参军崔旷劝颖距战，颖从之。乃遣
奋武将军石超率众五万次于荡阴眕，二弟匡规自
邺赴王师，云“邺中皆已离散”，由是不甚设备。超众奄
出，王师败绩，矢及乘舆。侍中嵇绍死于帝侧，左右皆
奔散，乃弃天子于槁中，超遂奉帝幸邺。颖改元建武，
害东安王繇，署置百官，杀生自己。立郊于邺。南平北
将军王浚、宁北将军东嬴公腾杀颖所置幽州刺史
和演。颖征浚，屯冀州，不进，与腾及乌丸羯朱袭颖。候
骑至邺，颖遣幽州刺史王斌及石超、李毅等距浚，为
羯朱等所败。邺中大震，百僚奔走，士卒分散。颖惧，将
帐下数十骑拥天子，与中书监卢志单车而走，五日
至洛。《羯朱》追至朝歌，不及而还。河间王颙遣张方率
甲卒二万救颖，至洛，方乃挟帝拥颖及豫章王并高
光、卢志等归于长安。颙废颖归藩，以豫章王为皇太
弟。颖既废，河北思之，邺中故将公师藩、汲桑等起兵
以迎颖，众情翕然。颙复拜颖镇军大将军、都督河北
诸军事，给兵千人，镇邺。颖至洛，而东海王越率众迎
大驾，所在蜂起。颖以北方盛强，惧不可进，自洛阳奔
关中。值大驾还洛，颖自华阴趋武关，出新野。帝诏镇
南将军刘弘、南中郎将刘陶收捕颖，于是弃母妻，单
车与二子庐江王普、中都王廓渡河赴朝歌，收合故
将士数百人，欲就公师藩。顿丘太守冯嵩执颖及普、
廓送邺，范阳王虓幽之，而无他意。属虓暴薨，虓长史
刘舆见颖为邺都所服，虑为后患，秘不发丧，伪令人
为台使称诏，夜赐颖死。颖谓守者田徽曰：“范阳王亡
乎？”徽曰：“不知。”颖曰：“卿年几？”徽曰：“五十。”颖曰：“知天命不？”
徽曰：“不知。”颖曰：“我死之后，天下安乎？不安乎？我自放
逐，于今三年，身体手足不见洗沐，取数斗汤来。”其二
子号泣，颖敕人将去，乃散发东首卧，命徽缢之，时年
二十八。二子亦死，邺中哀之。颖之败也，官属并奔散，
惟卢志随从不怠，论者称之。后汲桑害东嬴公腾，称
为颖报仇，遂出颖棺，载之于军中，每事启灵，以行军
令。桑败，弃棺于古井中。颖故臣收之，改葬于洛阳。怀
帝加以县王礼。颖死后数年，开封间有传颖子年十
馀岁，流离百姓家，东海王越遣人杀之。永嘉中，立东
莱王蕤子遵为颖嗣，封华容县王，“后没于贼，国除。”
按《孝怀帝本纪》，“孝怀皇帝讳炽，字丰度，武帝第二十
五子也。太熙元年，封豫章郡王。属惠帝之时，宗室构
祸，帝冲素自守，门绝宾游，不交世事，专玩史籍，有誉
于时。初拜散骑常侍，及赵王伦篡，见收。伦败，为射声
校尉，累迁车骑大将军。永兴元年，改授镇北。十二月
丁亥，立为皇太弟。以”清河王覃本太子也，惧不敢当。
典书令庐陵修肃曰：“二相经营王室，志宁社稷，储贰
之重，宜归时望；亲贤之举，非大王而谁？清河幼弱，未
允众心，是以既升东宫，复赞藩国。今乘舆播越，二宫
久旷，常恐氐、羌饮马于泾川，螘众控弦于霸水。宜及
吉辰，时登储副，上翼大驾，早宁东京，下允黔首喁喁
之望。”帝曰：“卿，吾之宋昌也。”乃从之。光熙元年十一月
庚午，孝惠帝崩。羊皇后以于太弟为嫂，不得为太后，
催清河王覃入，已至尚书阁，侍中华混等急召太弟。
癸酉，即皇帝位。

### 怀帝永嘉元年三月庚午立豫章王诠为皇太子

按《晋书怀帝本纪》云云，按《清河康王遐传》：“遐三子
诠，初封上庸王，怀帝即位，更封豫章王。元年，立为皇
太子。洛京倾覆，没于刘聪。诠之为皇太子也，转封豫
章，礼秩如皇子，拜散骑常侍平南将军、都督江州诸
军事假节。当之国，会洛阳陷没。”

永嘉六年，百官共奉秦王邺为皇太子。

按《晋书怀帝本纪》，“永嘉六年九月辛巳，前雍州刺史
贾疋讨刘粲于三辅，走之。关中少定，乃与卫将军梁
芬、京兆太守梁综，共奉秦王邺为皇太子于长安。”
按《孝愍帝本纪》，孝愍皇帝讳邺，字彦旗，武帝孙，吴孝
王晏之子也。出继后伯父秦献王柬，袭封秦王。永嘉
二年，拜散骑常侍，抚军将军。及洛阳倾覆，避难于荥
阳密县，与舅荀藩、荀组相遇，自密南趋许、颍。豫州刺
史阎鼎与前抚军长史王毗、司徒长史刘畴、中书郎
李昕及藩、组等同谋奉帝归于长安。而畴等中涂复
叛，鼎追杀之，藩、组仅而获免。鼎遂挟帝乘牛车，自宛
趣武关，频遇山贼，士卒亡散，次于蓝田。鼎告雍州刺
史贾疋，疋遽遣州兵迎卫，达于长安。又使辅国将军
梁综助守之。时有玉龟出霸水，神马鸣城南焉。六年
九月辛巳，奉秦王为皇太子，登坛告类，建宗庙社稷，
大赦。加疋征西大将军，以秦州刺史南阳王保为大
司马。贾疋讨贼，张连遇害，众推始平太守麹允领雍
州刺史为盟主，承制选置。建兴元年夏四月景午，奉
怀帝崩问，举哀成礼。壬申，即皇帝位，大赦，改元。

### 元帝太兴元年三月庚午立王太子绍为皇太子

按《晋书元帝本纪》云云。按《明帝本纪》。明帝讳绍，字道畿，元皇帝长子也。幼而聪哲，为元帝所宠异。年数
岁，尝坐置膝前，属长安使来，因问帝曰：“汝谓日与长
安孰远？”对曰：“长安近，不闻人从日边来，居然可知也。”
元帝异之。明日宴群僚，又问之。对曰：“日近。”元帝失色
曰：“何乃异间者之言乎？”对曰：“举头则见日，不见长安。”
由是益奇之。建兴初，拜东中郎将，镇广陵。元帝为晋
王，立为晋王太子。及帝即尊号，立为皇太子。性至孝，
有文武才略，钦贤爱客，雅好文辞。当时名臣，自王导、
庾亮、温峤、桓彝、阮放等，咸见亲待。尝论圣人真假之
意，导等不能屈。又习武艺，善抚将士，于时东朝济济，
远近属心焉。及王敦之乱，六军败绩，帝欲帅将士决
战，升车将出，中庶子温峤固谏，抽剑斩鞅，乃止。敦素
以帝神武明略，朝野之所钦信，欲诬以不孝而废焉。
大会百官而问温峤曰：“皇太子以何德称，声色俱厉，
必欲使有言？”峤对曰：“钩深致远，盖非浅局所量。以礼
观之，可称为孝矣。”众皆以为信然，敦谋遂止。永昌元
年闰月巳丑，元帝崩。庚寅，太子即皇帝位。

### 明帝太宁三年立皇子衍为皇太子诏议公卿见太子之仪

按《晋书明帝本纪》，“太宁三年三月戊辰，立皇子衍为
皇太子，大赦，增文武位二等，大酺三日，赐鳏寡孤独
帛，人二疋。”按《成帝本纪》，成皇帝讳衍，字世根，明帝
长子也。太宁三年三月戊辰，立为皇太子。闰月戊子，
明帝崩。己丑，太子即皇帝位。按《礼志》，太宁三年三
月戊辰，明帝立皇子衍为皇太子。癸巳，诏曰：“礼无生
而贵者，故帝元子方之于士。而汉、魏以来，尊崇储贰，
使官属称臣，朝臣咸拜，此甚无谓。吾昔在东宫，未及
启革。今衍幼冲之年，便臣先达，将令日习所见，谓之
自然，此岂可以教之耶！主者其下公卿内外通议，使
必允礼中。”尚书令卞壸议以为：“《周礼》王后太子不会，
明礼同于君，皆所以重储贰，异正嫡。苟奉之如君，不
得不拜矣。太子若存谦冲，故宜答拜。臣以为皇太子
之立，郊告天地，正位储宫，岂得同之皇子，揖让而已。
谓宜稽则汉、魏，阖朝同拜。”从之。

### 康帝建元二年九月景申立皇子聃为皇太子

按《晋书康帝本纪》云云，按《穆帝本纪》，“穆皇帝讳聃，
字彭子，康帝子也。建元二年九月景申，立为皇太子。
戊戌，康帝崩，己亥，太子即皇帝位，时年二岁。”

### 𥳑文帝咸安二年秋七月乙未立会稽王昌明为皇太子

接《晋书简文帝本纪》云云。按《孝武皇帝本纪》。“孝武
皇帝讳曜，字昌明。简文帝第三子也。兴宁三年七月
甲申，初封会稽王。咸安二年秋七月乙未。立为皇太
子。是日简文帝崩，太子即皇帝位。”

### 孝武帝太元十二年立皇子德宗为皇太子

按《晋书孝武帝本纪》，“太元十二年秋八月辛巳，立皇
子德宗为皇太子，大赦，增文武位二等，大酺五日，赐
百官布帛各有差。”按《安帝本纪》，安皇帝讳德宗，孝
武帝长子也。太元十二年八月辛巳，立为皇太子。二
十一年九月庚申，孝武帝崩。辛酉，太子即皇帝位。
按《礼志》，太元中，尚书符问王公以下见皇太子仪及
所衣服。侍中领国子博士车引议，朝臣宜朱衣褠帻
拜敬，太子答拜。按经传不见其文，故太傅羊祜笺庆
太子，称叩头死罪，此则拜之证也。又太宁三年，诏议
其典，尚书卞壸谓宜稽则汉魏，阖朝同拜，其朱衣冠
冕，惟施之天朝，宜褠帻而已。朝议多同。太元十二
年，议二王后与太子先后，博士庾弘之及尚书参议，
并以为陈留国之上宾，皇太子虽国之储贰，犹在臣
位，陈留王坐应在太子上。陈留王劢表称疾病积年，
求放罢。诏礼官博士议之。博士曹耽云：“劢为祭主，而
无执祭之期，宜与穆子孟絷事同。”王彪之云：“二王之
后，不宜轻致废立。记传未见有已为君而疾病退罢
者，当知古无此礼。穆子孟絷”是方应为君，非陈留王
之比。太元十二年，台符问：“皇太子既拜庙，朝臣奉
贺，应上礼与否？”国子博士《车引》云：“百辟卿士，咸预盛
礼，展敬拜伏，不须复上礼。惟方伯牧守，不睹大礼，自
非酒牢贡羞，无以表其乃诚，故宜有上礼。犹如元正
大庆，方伯莫不上礼，朝臣奉璧而已。”太学博士庾弘
之议：“按咸宁三”年始平濮阳，诸王新拜，有司奏依故
事，听京城近臣诸王、公主应朝贺者复上礼。今皇太
子国之储副，既已崇建，普天同庆，谓应上礼奉贺。徐
邈同又引一有元良庆，在于此封诸王及新宫上礼，
既有前事，亦皆已瞻仰致敬，而又奉觞上寿，庶亦无
疑也。